text: Kronisk syg får ingen hjælp
  07 maj 2013 kl. 10.13
  En 22-årig kontorelev fra Sønderborg har i over et år levet med en form for rygsøjlegigt, der giver stærke smerter i overkroppen. Men hans sygdom er hverken kendt eller anerkendt, så der er ingen hjælp.
  Jonas Thaaning Steffensen fra Sønderborg lider af en form for rygsøjlegigt.
  Sygdommen tilhører SpA-familien og er stærkt smertefuld. Smerterne kommer som lyn fra en klar himmel. Det oplevede Jonas første gang i november 2011.
  - Pludselig gjorde min nakke ondt. Så ondt, at jeg ikke kunne sidde i en kontorstol, men måtte ligge ned. Med det resultat, at jeg ikke kunne komme op igen, fortæller Jonas.
  Men trods utallige konsultationer hos læge og kiropraktor har det krævet over et år og et tilfældig møde med en læge at finde frem til, hvor smerterne kom fra.
  
  Mød Jonas Thaaning i TV SYD Nyheder kl. 19.30
  Diagnosen betød at Jonas Thaaning i dag kan blive behandlet for sine smerter, men nu kæmper han i stedet en anden kamp.
  Sygdommen er ikke anerkendt på niveau med andre sygdomme, og derfor har han langt færre rettigheder og tilskudsmuligheder end andre kronisk syge.
  Så trods sin sygdom og de åbenlyse smerter, får Jonas ikke samme støtte som andre til den nødvendige behandling.
  Ifølge Gigtforeningen Morbus Bechterew lider op mod 50.000 danskere af SpA.
  
  Læs mere om sygdommen på gigtforeningens egen side (klik på Stiv som et bræt)
  